text: Skræmt over forslaget om at nedlægge hjemmeværnet
  03 juni 2011 kl. 08.29
  Venstre: En katastrofe at afskaffe hjemmeværnet.
  Formanden for forsvarsudvalget Hans Christian Thoning (V), Oksbøl, er skræmt over forslaget om at nedlægge hjemmeværnet.
  Forslaget kommer fra Det Radikale Venstre. 
  - Der er faktisk skræmmende mange mennesker, der vil blive berørt af dette, ikke mindst i det vestjyske område, hvor flere kaserner har hjemme, siger Hans Christian Thoning.
  - Jeg mener, at Hjemmeværnet yder et fortrinligt stykke arbejde: 
  48.000 frivillige hjemmeværnssoldater, 600.000 timers frivillig arbejde og udrykninger 14 gange i døgnet for at hjælpe politiet, forsvaret eller civilsamfundet ved f.eks. håndbold- eller fodboldkampe, store koncerter, festivaler og ikke mindst eftersøgninger af forsvundne personer. Det vil være en katastrofe, hvis hjemmeværnet bliver nedlagt, siger Hans Christian Thoning.
  